西郊尋梅
作者：陸游
朝代：宋

paragraphs: 西郊梅花矜絕豔，走馬獨來看不厭。
似羞流落蒙市塵，寜墮荒寒傍茆店。
翛然自是世外人，過去生中差一念。
淺顰常鄙桃李學，獨立不容鶯蝶覘。
山礬水仙晚角出，大是春秋吳楚僭。
餘花豈無好顔色，病在一俗無由砭。
朱欄玉砌渠有命，斷橋流水君何欠。
嗟余相與頗同調，身客劍南家在剡。
凄涼萬里歸無日，蕭颯二毛衰有漸。
尚能作意晚相從，爛醉不辭杯瀲灩。